แกรนด์เซลหุ้นแบงก์BBLเจ๋ง
นักวิเคราะห์ประสานเสียงหุ้นธนาคารถูกแสนถูก เฮโลเชียร์ธนาคารกรุงเทพโดดเด่นที่สุด
11 มิ.ย. 2554

นักวิเคราะห์ประสานเสียงหุ้นธนาคารถูกแสนถูก เฮโลเชียร์ธนาคารกรุงเทพโดดเด่นที่สุด 
หุ้นธนาคารพาณิชย์ขนาดใหญ่ยังคงได้รับความสนใจจากนักลงทุน ส่วนหนึ่งเนื่องจากนักวิเคราะห์หลายคนแนะนำให้ช้อนซื้อได้แล้ว หลังเห็นราคาหุ้นปรับตัวลงแรงเกินไป 
นักวิเคราะห์บริษัทหลักทรัพย์ (บล.)กิมเอ็ง (ประเทศไทย) แนะนำหุ้นธนาคารกรุงเทพ (BBL) และธนาคารไทยพาณิชย์ (SCB) หลังราคาหุ้นกลุ่มธนาคารทรุดลงถึง 12.5% ในช่วง 2 เดือน นำโดย BBL, กรุงไทย (KTB), กสิกรไทย (KBANK) และ SCB ซึ่งปรับตัวลดลงจากระดับสูงสุดในช่วงเดือน เม.ย. แล้วถึง 17.3%, 16.5%, 15.6%, 11.4% ตามลำดับ 
ขณะที่นักลงทุนต่างชาติถือหุ้นธนาคารลดลง จากการขาย BBL, บริษัท ทุนธนชาต (TCAP), KTB และ KBANK มากที่สุด มีเพียงธนาคารกรุงศรีอยุธยา (BAY) ที่กลับถือหุ้นเพิ่มขึ้น 
“ต่างชาติขายหุ้นแบงก์เป็นปัจจัยลบระยะสั้นเท่านั้น ท่ามกลางพื้นฐานไม่เปลี่ยนแปลง ทั้งภาพรวมเศรษฐกิจและผลงานยังคงแข็งแกร่ง คงประมาณการสินเชื่อทั้งปีนี้เติบโต 11.1% และกำไรสุทธิเพิ่มขึ้น 28.9%”
นายเทิดศักดิ์ ทวีธีระธรรม ผู้อำนวยการฝ่ายวิเคราะห์หลักทรัพย์ บล.เอเซีย พลัส และนายนิเวศน์ เหมวชิรวรากร ผู้เชี่ยวชาญด้านการลงทุน เปิดเผยมุมมองในสัมมนา “หุ้นไทย 1,200 จุดลงทุนแบบเน้นคุณค่าหรือทำกำไรระยะสั้น” ในทิศทางเดียวกันว่า นักลงทุนควรผสมการลงทุนหุ้นแบบเน้นคุณค่ากับการเก็งกำไรระยะสั้น 
นายเทิดศักดิ์ กล่าวว่า หุ้นที่ปรับตัวลงถือเป็นจังหวะสะสมหุ้นได้ และยังมีโอกาสเห็นดัชนีถึง 1,224 จุด แนะนำกลุ่มธนาคารพาณิชย์ เช่น ธนาคารกรุงเทพ ที่มีสัดส่วนราคาต่อมูลค่าทางบัญชี (P/BV) ยังถูกกว่าธนาคารอื่น 
กลุ่มอาหารที่มีการเติบโตในระยะยาว เช่น บริษัท ไทยยูเนี่ยน โฟรเซ่น โปรดักส์ (TUF) กลุ่มค้าปลีก บริษัท บิ๊กซี ซูเปอร์เซ็นเตอร์ (BIGC) และกลุ่มโรงแรมอย่าง บริษัท ไมเนอร์ อินเตอร์เนชั่นแนล (MINT) เนื่องจากราคายังปรับตัวขึ้นไม่มากและโครงสร้างรายได้มีความหลากหลาย
ตลาดหุ้นเอเชียมีบวกและลบคละกัน ส่วนหุ้นไทยผันผวน มีการไล่หุ้นไปบวกแรงถึง 8.71 จุด แต่ไม่สามารถฝ่าแนวต้านสำคัญ 1,025 จุดได้ จึงมีแรงขายทำกำไรออกมา แต่ยังปิดบวกต่อเป็นวันที่ 2 ที่ระดับ 1,020 จุด เพิ่มขึ้น 3.52 จุด มูลค่าการซื้อขายเบาบาง 21,885 ล้านบาท